Qosor ħajjet il-bniedem "Il-bniedem imwieled minn mara għandu ħajja qasira, imma tbatija għandu biżżejjed. a Bħal warda, jiftaħ u mbagħad jidbiel, u jaħrab bħal dell li ma jiqafx. b Jintemm bħal għuda msewsa, bħal ilbies mikul mill-kamla. U fuq dan jixraqlek iżżomm għajnejk miftuħa u ssejjaħlu quddiemek għall-ħaqq? Xi ħadd, mela, jista' jislet is-safi mill-imniġġes? Ħadd! La darba jiemu magħdudin, la darba l-għadd tax-xhur qiegħed f'idejk, u ħażżiżtlu tarf li ma jistax jaqbżu, warrab għajnejk minn fuqu, u ħallih itemm il-jum tiegħu bħal ħaddiem mikri. Siġra għallinqas għandha tama, li jekk tinqata' terġa' ttella', u ma jiġux nieqsa ż-żraġen tagħha. Imqar jixjieħu fl-art għeruqha, u jinxef fit-trab iz-zokk tagħha, kif tħoss l-ilma terġa' tarmi, u tagħmel il-friegħi bħal xitla ġdida. Iżda l-bniedem imut u jispiċċa; xħin toħroġ ruħu fejn ikun? Bħalma jinxtorob l-ilma mill-baħar, jew tinxef xmara u titqaxqax, hekk il-bniedem li jmut, ma jqumx aktar, sa ma jintemmu s-smewwiet ma jistenbaħx, le, ma jqumx mir-raqda tiegħu. Mhux li kont taħbini f'Art l-Imwiet fejn nistkenn sa ma tibred il-korla tiegħek u tiffissali żmien li tiftakar fija. Li kien jista' bniedem imut u jerġa' għall-ħajja, iż-żmien kollu tas-servizz tiegħi kont nissaporti sa ma jasal il-waqt tal-bidla tiegħi. Kont tgħajjatli u jiena nwieġbek, kont titgħaxxaq bl-opra ta' jdejk. Ma kontx tgħoddli l-passi tiegħi, lanqas tgħassisli għal dnubieti, kont tissiġilla f'sorra l-ħtija tiegħi , u tiksi bil-ġir il-ħżunija tiegħi. Bħalma tittiekel muntanja u tiġġarraf u jitqanqal minn postu l-blat, bħalma jiekol l-ilma l-ġebel, u jiknes l-għargħar il-ħamrija, hekk int ixxejjen it-tama tal-bniedem. Int iżżarmah u hu jitlaq għalkollox, tħassarlu surtu u tibagħtu. Jekk jiksbu ġieħ uliedu, hu ma jkunx jaf, jekk jaqgħu fl-għajb, lanqas jintebaħ. Għalih biss ibati ġismu, għalih waħdu titniehed ruħu."